“ตลาดหุ้นฮ่องกง” หยุดซื้อขายเช้านี้ หลังเตือนภัยพายุ “หมาอ๊อน”
“ตลาดหุ้นฮ่องกง” ประกาศระงับการซื้อขายภาคเช้าวันนี้ หลังมีการเตือนภัยพายุโซนร้อน “หมาอ๊อน” ฟากรัฐบาลฮ่องกง ประกาศปิดโรงเรียนต่างๆ รวมทั้งปิดศูนย์บริการฉีดวัคซีนป้องกันโรคโควิด-19 และบริการสาธารณะบางส่วน
“ตลาดหุ้นฮ่องกง” ประกาศระงับการซื้อขายภาคเช้าวันนี้ หลังมีการเตือนภัยพายุโซนร้อน “หมาอ๊อน”
25 ส.ค. 2565

ตลาดหุ้นฮ่องกง ประกาศระงับการซื้อขายภาคเช้าวันนี้ หลังจากหอสังเกตการณ์ฮ่องกง (Hong Kong Observatory) ได้ประกาศสัญญาณเตือนภัยจากพายุโซนร้อน “หมาอ๊อน” (Ma-on) ส่วนการซื้อขายในภาคบ่ายจะเริ่มขึ้นในเวลา 13.00 น.ตามเวลาท้องถิ่น
โดยหอสังเกตการณ์ฮ่องกงปรับลดระดับสัญญาณเตือนภัยพายุหมาอ๊อนลงสู่หมายเลข 3 จากหมายเลข 8 เมื่อเวลา 09.20 น.ตามเวลาท้องถิ่น และการพิจารณาว่าจะยกเลิกการเตือนภัยทั้งหมดหรือไม่นั้น จะขึ้นอยู่กับระดับความรุนแรงของพายุ
ทั้งนี้ ตามกฎระเบียบของตลาดหุ้นฮ่องกงแล้ว การซื้อขายในภาคเช้าจะถูกระงับ หากยังคงมีสัญญาณเตือนภัยพายุในเวลา 09.00 น.ตามเวลาท้องถิ่น
ด้านเว็บไซต์ของหอสังเกตการณ์ฮ่องกงระบุว่า พายุหมาอ๊อนซึ่งอยู่ห่างจากเกาะฮ่องกงประมาณ 280 กิโลเมตร ณ เวลา 08.00 น.ตามเวลาท้องถิ่นในวันนี้ มีแนวโน้มที่จะเคลื่อนตัวไปทางฝั่งตะวันตกหรือฝั่งตะวันตก-ตะวันตกเฉียงเหนือ ด้วยความเร็วลม 28 กิโลเมตรต่อชั่วโมง และคาดว่าจะพัดเข้าสู่ชายฝั่งมณฑลกวางตุ้งของจีน
นอกจากนี้ อิทธิพลของพายุโซนร้อนหมาอ๊อนยังส่งผลให้รัฐบาลฮ่องกงสั่งปิดโรงเรียนต่างๆ รวมทั้งปิดศูนย์บริการฉีดวัคซีนป้องกันโรคโควิด-19 และบริการสาธารณะบางส่วน เช่น สำนักงานตรวจคนเข้าเมือง
 